**Прилог 2**

**ЕЛЕМЕНТИ НА ОБРАСЦИМА ПЛАТНИХ НАЛОГА –**

**САДРЖАЈ И НАЧИН ПОПУЊАВАЊА**

|  |  |  |  |
| --- | --- | --- | --- |
| Назив елемента | Садржај | Врста податка  О – описни  Н – нумерички  ОН – комбинација | Број знакова за нумерички  податак / максималан број линија\*максимална дужина реда за описне податке оба знака |
| **1** | **2** | **3** | **4** |
| Начин извршења | Хитно | О | Х |
| Назив платиоца | Име и презиме, односно назив платиоца;  адреса, односно адреса седишта платиоца (улица и број и место)[[1]](#footnote-2) | ОН | 3\*35 |
| Број текућег рачуна  платиоца | Број текућег рачуна с ког се врши пренос, односно исплата новчаних средстава | Н | 18 |
| Сврха плаћања / сврха  уплате / сврха исплате | Подаци о намени и основу преноса, односно уплате и исплате новчаних средстава | ОН | 3\*35 |
| Модел позива на број (задужење) | Контролни број позива на број (задужење) по модулу 97 | Н | 2 |
| Позив на број (задужење) | Допунски подаци за платиоца о платној трансакцији | Н/ОН | 23 |
| Назив примаоца плаћања | Име и презиме, односно назив примаоца плаћања | ОН | 3\*35 |
| Број текућег рачуна примаоца плаћања | Број текућег рачуна на који се врши пренос, односно уплата новчаних средстава | Н | 18 |
| Модел позива на број (одобрење) | Контролни број позива на број (одобрење) по модулу 97 | Н | 2 |
| Позив на број (одобрење) | Допунски подаци за примаоца плаћања о платној трансакцији | Н/ОН | 23 |
| Шифра плаћања | Врста основа плаћања | Н | 3 |
| Ознака валуте | Словна ознака динара | О | 3 |
| Износ | Износ у динарима | Н | 15 |
| Место и датум пријема | Место и датум пријема налога код пружаоца платних услуга | ОН | 1\*20 |
| Датум извршења | Датум извршавања платног налога | Н | 8 |
| Сагласност | Потпис платиоца / примаоца плаћања или др. | О | 1\*20 |

**Попуњавање података на елементима**

1. У елемент *начин извршења – хитно* уписује се описно словна ознака Х.

Платни налог у којем је уписана словна ознака Х и који гласи на износ до 300.000 динара – обавезно се извршава као инстант трансфер одобрења у складу са одлуком којом се уређују општа правила за извршавање инстант трансфера одобрења.

Изузетно од става 2. ове тачке, платни налог из тог става који се не може извршити у складу са одлуком којом се уређују општа правила за извршавање инстант трансфера одобрења може се извршити као хитан, на начин који по висини накнаде одговара висини накнаде за извршавање инстант трансфера одобрења, под условом да је пружалац платних услуга кориснику платних услуга непосредно пре извршења овог налога пружио информацију да се тај налог неће извршити као инстант трансфер одобрења.

2. У елемент *назив платиоца,* односно *назив примаоца плаћања* уписују се идентификациони подаци о платиоцу, односно примаоцу плаћања, који морају пратити пренос новчаних средстава у складу са законом којим се уређује спречавање прања новца и финансирања тероризма.

3. У елемент *број текућег рачуна платиоца*, односно *број текућег рачуна примаоца плаћања* уписује се низ од 18 нумеричких знакова. У обрасцима платних налога које попуњавају корисници платних услуга дозвољено је писање нумеричке ознаке текућег рачуна у три дела утврђена одлуком којом се уређује јединствена структура текућих рачуна, одвојена повлакама (цртама), при чему се почетне нуле у другом делу могу изоставити, а пружаоци платних услуга дужни су да обезбеде да нумеричка ознака текућег рачуна приликом преноса тог податка у електронском облику буде низ од 18 нумеричких знакова.

4. У елемент *износ* уписује се нумерички податак у динарима – до 15 знакова.

Испред износа у динарима стављају се две паралелне црте или звездице ‒ ако се платни налог издаје на папиру, а нумерички податак износа уписује се с парама у две децимале, и то тако што се динари одвајају зарезом.

5. У елемент *сврха плаћања / сврха уплате / сврха исплате* уписује се описно и нумерички основ преноса, односно уплате и исплате новчаних средстава.

6. У елемент *шифра плаћања* уписује се нумерички податак од три цифре које су дате у Прилогу 3, и то тако што се најпре уноси цифра класификације према облику плаћања, а затим две цифре класификације према основу плаћања.

7. У елемент *позив на број (задужење)* уписује се нумерички податак или комбинација нумеричког и словног податка као ближе објашњење пословних промена платиоца – у складу с потребама платиоца ради добијања допунских информација о платној трансакцији или у складу с прописима (код плаћања јавних прихода уносе се подаци које утврђује министарство надлежно за послове финансија).

8. У елемент *позив на број (одобрење)* уписује се нумерички податак или комбинација нумеричког и словног податка као ближе објашњење основа пријема новчаних средстава – у складу с потребама примаоца плаћања (нпр. број фактуре код плаћања обавеза по основу робе, материјала, услуга и инвестиција, број уговора, серијски број менице, број продајног места кад се уплаћује дневни пазар, број полисе осигурања и друге допунске информације) или у складу с прописима (код плаћања јавних прихода уносе се подаци које утврђује министарство надлежно за послове финансија).

9. Основни број модела за уписивање садржаја елемента *позив на број* јесте 97, што значи да је тај садржај исказан помоћу највише 23 нумеричка знака или помоћу комбинације нумеричких и словних знакова (од којих су два почетна нумеричка знака *контролни број*). Знакови могу бити груписани у блокове, међусобно раздвојене цртицом или размаком, с тим да се приликом преноса овог податка у електронском облику тај податак исказује у низу (без цртица, односно размака).

*Контролни број* *позива на број* *по модулу 97* израчунава се на следећи начин:

а) за утврђени *позив на број,* у одређеном низу цифара и словних ознака најпре се словне ознаке конвертују у број, према следећој табели:

А = 10 G = 16 M = 22 S = 28 Y = 34

B = 11 H = 17 N = 23 T = 29 Z = 35

C = 12 I = 18 O = 24 U = 30

D = 13 J = 19 P = 25 V = 31

E = 14 K = 20 Q = 26 W = 32

F = 15 L = 21 R = 27 X = 33

(нпр. низ: 567812F48К012 конвертује се у низ: 567812**15**48**20**012);

б) нумеричком низу додају се две нуле (00) на крају

(нпр. 567812**15**48**20**012**00)**.

Контролни број од две цифре израчунава се тако што се низ цифара утврђен на начин из става 2. ове тачке подели с 97, па се добијени остатак тог дељења одузме од броја 98. Добијена разлика изражена двема цифрама јесте *контролни број*. Контролни број од две цифре уписује се испред низа цифара који представља садржај *позива на* број (у датом примеру, контролни број позива на број биће уписан као **54**567812F48К012).

Ако број модела није унет, неће се вршити контрола *позива на број*.

Пружалац платних услуга неће извршити платне налоге код којих се контролом утврди да контролни број у садржају елемента *позив на број* не одговара назначеном броју основног модела тог елемента. За пренети садржај елемента *позив на број* пружалац платних услуга одговара само ако је садржај уписан у складу с прописаним моделом.

10. У елемент *место и датум пријема* уписује се место у коме је пружалац платних услуга примио платни налог и датум тог пријема.

11. У елемент *датум извршења* уписује се датум на који треба извршити платни налог.

12. Обрасце платних налога који се издају на папиру потписују корисници платних услуга, односно лица која су ови корисници овластили да дају сагласност за извршење платне трансакције (картоном депонованих потписа или на други одговарајући начин), с тим да пружалац платне услуге и корисник платне услуге могу уговорити и другачији начин провере аутентичности подносиоца платног налога, односно давања сагласности за извршење платне трансакције.

13. Ако је у случају образаца платних налога из тачке 12. овог прилога изричито уговорено оверавање тих налога печатом, печат се ставља у делу платног налога на коме се налази потпис корисника платне услуге.

1. У складу с чланом 11. Закона о спречавању прања новца и финансирања тероризма, ако није прибављен податак о адреси, односно адреси седишта платиоца – прикупља се један од следећих података: 1) национални идентификациони број (нпр. јединствени матични број грађана или матични број за правна лица), 2) број личног документа, датум и место рођења или јединствена идентификациона ознака. Међутим, у случајевима из члана 15. тог закона није обавезно прикупљати те податке, нпр. када се врши плаћање пореза, казни и других јавних давања. [↑](#footnote-ref-2)